32001D0861
L 321/34
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 27 ноември 2001 година
относно признаване по принцип на пълнотата на досиетата, представени за подробно проучване, с оглед на възможното включване на Laminarin и Novaluron в приложение I към Директива 91/414/ЕИО на Съвета относно пускането на пазара на продукти за растителна защита
(нотифицирано под номер С(2001) 3761)
(текст от значение за ЕИП)
(2001/861/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 2001/49/ЕО на Комисията (2), и по-специално член 6, параграф 3 от нея,
като има предвид, че:
(1)
Директива 91/414/ЕИО предвижда съставянето на списък на Общността за активните вещества, чието включване в състава на продукти за растителна защита се разрешава.
(2)
На 29 март 2001 г. Makhteshim Agan Ltd., Обединеното кралство, е представила на властите на Обединеното кралство досие за активното вещество Novaluron със заявление за включването му в приложение I към Директива 91/414/ЕИО. Заявлението за активното вещество Laminarin е подадено до властите на Белгия от Laboratories Goëmar SA, Франция, на 29 март 2001 г.
(3)
Британските и белгийските власти са уведомили Комисията, че по предварително проучване досиетата на съответните активни вещества изглежда отговарят на изискванията за данни и информация на приложение II към Директива 91/414/ЕИО. Представените досиета изглежда също отговарят на изискванията на приложение III към Директива 91/414/ЕИО по отношение на един продукт за растителна защита, съдържащ съответното активно вещество. В съответствие с член 6, параграф 2 от Директива 91/414/ЕИО досиетата впоследствие бяха изпратени от съответните заявители до Комисията и до останалите държави-членки и бяха отнесени до Постоянния фитосанитарен комитет.
(4)
С настоящото решение официално се потвърждава на общностно равнище, че досиетата се считат по принцип за съответстващи на изискванията за данни и информация, предвидени в приложение II, и най-малко за един продукт за растителна защита, съдържащ съответното активно вещество, в съответствие с изискванията на приложение III към Директива 91/414/ЕИО.
(5)
Настоящото решение не трябва да засяга правото на Комисията да поиска от заявителя да представи допълнителни данни или информация на държавата-членка, посочена като докладваща във връзка с дадено вещество, за изясняване на някои точки в досието.
(6)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Досиетата, отнасящи се до активните вещества, определени в приложението към настоящото решение, които бяха представени на Комисията и на държавите-членки с оглед постигане на включването на тези вещества в приложение I към Директива 91/414/ЕИО, отговарят по принцип на изискванията за данни и информация, изложени в приложение II към Директива 91/414/ЕИО.
Досиетата също отговарят на изискванията за данни и информация, изложени в приложение III към Директива 91/414/ЕИО, по отношение на един продукт за растителна защита, съдържащ активното вещество, като се вземат предвид предложените употреби.
Член 2
Докладващите държави-членки извършват подробно проучване на съответните досиета и докладват на Комисията заключенията от техните проучвания, съпроводени с всички препоръки за включване или невключване на съответното активно вещество в приложение I към Директива 91/414/ЕИО и свързаните с това условия, възможно най-скоро и най-късно до една година от датата на публикуване на настоящото решение в Официален вестник на Европейските общности.
Член 3
Адресати на настоящото решение са държавите-членки.
Съставено в Брюксел на 27 ноември 2001 година.